Source: https://www.csmploiesti.ro/2019/11/26/gimnastele-de-la-csm-ploiesti-vin-cu-6-medalii-de-la-turneul-international-fig-christmas-nitra/
Timestamp: 2020-06-03 06:30:21+00:00

Document:
Gimnastele de la CSM Ploieşti vin cu 6 medalii de la Turneul Internaţional FIG „Christmas Nitra”! | CSM Ploiesti
Gimnastele de la CSM Ploieşti vin cu 6 medalii de la Turneul Internaţional FIG „Christmas Nitra”!
Home / Featured / Gimnastele de la CSM Ploieşti vin cu 6 medalii de la Turneul Internaţional FIG „Christmas Nitra”!
noiembrie2626 noiembrie 2019
Cinci gimnaste ale CSM Ploieşti, însoţite de antrenoarele Simona Puiu şi Liliana Băescu, au fost prezente, în perioada 22-24 noiembrie, la Nitra (Slovacia), unde au onorat invitaţia de a participa la ”Christmas Nitra”, un turneu internaţional FIG ce a avut la start 250 de gimnaste de la 62 de cluburi din 25 de ţări.
Trei dintre sportive – senioara Denisa Stoian şi junioarele Miruna Ciocîrlan şi Sabina Enache – au participat prin proiectul finanţat din fonduri publice nerambursabile de la Consiliul Judeţean Prahova „Graţie şi performanţă prin gimnastica ritmică”, iar cele mai mici – Elena Murărescu (10 ani) şi Ştefania Puiu (7 ani) – pe baza unor sponsorizări.
În competiţia senioarelor, Denisa Stoian a avut evoluţii bune şi foarte bune, reuşind să cucerească medalia de bronz la individual compus, cu un total de 62.950 (18.150 la cerc, 15.450 la minge, 17.800 la măciuci şi 11.550 la panglică). Au fost 23 de sportive înscrise în concurs, iar primele două locuri au fost ocupate de Yelyzaveta Lopatina (Ucraina) – 68.850 şi Arina Tkachuk (Rusia) – 68.650. Denisa a primit medalia de bronz din partea bielorusei Liubov Charkashina, medaliată cu bronz la Jocurile Olimpice din 2012, de la Londra.
Sportiva noastră s-a calificat în trei dintre finalele pe obiecte, desfăşurate duminică, şi a reuşit să obţină alte două medalii: aur la măciuci cu 17.150 şi argint la minge cu 16.200. Denisa a mai ocupat locul al 6-lea în finala de la cerc, cu 14.650.
În întrecerea junioarelor, Miruna Ciocîrlan a fost a 5-a la individual compus, cu 57.650 (12.400 la coardă, 15.850 la minge, 15.350 la măciuci şi 14.050 la panglică), iar Sabina Enache, aflată la prima ei competiţie individuală internaţională la această categorie de vârstă, a venit pe locul 17, cu 48.350 (9.900 la coardă, 14.800 la minge, 10.350 la măciuci şi 13.300 la panglică). De reţinut că în competiţia junioarelor au fost înscrise 42 de sportive, dar şi că, dintre cele patru gimnaste care au devansat-o pe Miruna, trei au fost din Rusia.
Rezultatele din primele două zile au propulsat-o pe Miruna Ciocîrlan şi în cele patru finale pe obiecte, de duminică, iar sportiva antrenată de Simona Puiu a fost, din nou, la înălţime, obţinând trei medalii: argint la minge şi coardă, cu 16.400, respectiv 14.950, şi bronz la măciuci, cu 16.500. În schimb, a avut ceva probleme în cea de-a 4-a finală, acolo unde un mic nod în panglică a trimis-o pe ultima poziţie, cu 10.600.
Cele mai mici sportive care au reprezentat CSM Ploieşti la Nitra au avut, şi ele, evoluţii promiţătoare, Elena Murărescu ocupând locul al 6-lea (din 18 sportive) la junioare A (2009), cu 18.150, iar Ştefania Puiu venind pe 11 (din 16 concurente) la copii A (2012), cu 7.400.
De menţionat că organizatorii au avut excelenta idee de a o invita pe preşedinta Comitetului Tehnic pentru gimnastică ritmică din cadrul Federaţiei Internaţionale de Gimnastică, Nikita Kuzmina (în foto, alături de Liubov Charkashina), pentru a susţine un workshop pe tema actualului cod de punctaj şi a le expune arbitrelor şi antrenoarelor propunerile de viitor ale comitetului.
Patinatorii de la CSM Ploieşti, timpi mai buni la Cupa Mondială de Juniori de la EnschedeŞase meciuri, trei victorii pentru echipele de minivolei ale CSM Ploieşti!

References: CSM 
 CSM 
 CSM 
 CSM 
 CSM 
 CSM 
 CSM 
 CSM